Antonio Conte qal li m'għandu l-ebda intenzjoni li jitlaq lil Inter wara t-telfa ta' 3-2 kontra Sevilla fil-finali eċċitanti tal-UEFA Europa League, nhar il-Ġimgħa li għadda. Ir-rabja okkażjonali tal-coach ratu jikklaxxja ma' eżekuttivi għoljin ta' Inter mindu ħa r-riedni f'idejh fl-2019, iżda l-coach ta' 51 sena sostna li kien se jibqa' mal-club. "M'hemm l-ebda diżgwid, la minni u lanqas mill-club. Hemm nies li diġà ħdimt magħhom, għalhekk din mhix il-kwistjoni," qal Conte f'intervista wara l-partita. "Huwa dwar punti ta' bosta sitwazzjonijiet li ffaċċjajt din is-sena li ma għoġbunix, bir-rispett kollu lejn kulħadd. "Aħna se niċċaraw is-sitwazzjoni, mingħajr diżgid, għax jien dejjem se nkun grat li kelli ċ-ċans li nqatta' sena sabiħa ma' Inter, iżda fuq in-naħa l-oħra kienet waħda diffiċli ħafna wkoll … jekk taħseb li ser nerġa' lura mhux se nagħmel hekk." Conte tħalla jiddispjaċih għax-xorti ħażina ta' Romelu Lukaku, li dan l-istaġun skorja 34 goals wara li wasal mingħand Manchester Uni­ted iżda li spiċċa biex tefa' l-ballun fix-xibka tiegħu stess minn rovexxjata ta' Diego Carlos fit-tieni taqsima. "Kienet logħba diffiċli, bilanċjata sew fejn fit-tieni taqsima, inċident wieħed seta' jibdilha. Kellna l-opportunità, iżda minflok kien hemm dik id-devjazzjoni sfortunata għal ġox-xibka minn Romelu, u inevitabbilment saret diffiċli ħafna wara dan," qal Conte. "Sa ċertu punt għandna d-dispjaċiri, għax it-team ta dak kollu li kellu kontra team b'esperjenza kbira li kien imdorri f'dawn l-okkażjonijiet u li kien rebaħ il-finali bosta drabi. Fl-aħħar, dik għamlet id-differenza."